કાલસર્પ યોગનું નામ પડતા જ સાંભળનારના પગ નીચે થી ધરતી ખસી જાય તેટલો ભય જ્યોતિષીઓ એ ફેલાવ્યો છે. એક તરફ તો આપણા જ્યોતિષી ભાઈ જ્યોતિષના પ્રાચીન ગ્રંથોના સંદર્ભ લઇ પોતાની વિદ્વતા સાબિત કરવાનો એક પણ મોકો જતો કરવા તૈયાર હોતા નથી તો બીજી બાજુ ' કાલસર્પ યોગ ' બાબત જ્યોતિષ શાસ્ત્રોમાં કોઈ ઉલ્લેખ નથી તેવી દલીલ ને સિફત થી ટાળી જાય છે. હા એ સત્ય છે કે જ્યોતિષના પ્રાચીન ગ્રંથો માં કાલસર્પ યોગ વિષે કોઈ સંદર્ભ મળતો નથી. આટલે થી તેઓ અટક્યા નથી. તેમણે તો કાલસર્પ યોગના અનેક ઉપ-પ્રકાર ઉપજાવી કાઢ્યા છે જેથી કોઈ ને કોઈ બહાને વધુ ને વધુ લોકોને કાલસર્પ ની ભીંસ માં લઇ શકાય. સ્વાભાવિક છે કે જેટલા વધુ પ્રકાર તેટલા વધુ પીડિતો અને જેટલા વધુ પીડિતો તેટલા વધુ તેના દોષ નિવારણ ના ઉપાયો - તેટલી વધુ આવક..!